Πρόταση ΑΠΟΦΑΣΗΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ περί τροποποιήσεως της απόφασης αριθ. 276/1999/EΚ με την οποία είχε εγκριθεί το πολυετές κοινοτικό πρόγραμμα δράσης για την προώθηση της ασφαλέστερης χρήσης του Ίντερνετ μέσω της καταπολέμησης του παράνομου και βλαβερού περιεχομένου στα παγκόσμια δίκτυα

(υποβληθείσα από την Επιτροπή)

ΑΙΤΙΟΛΟΓΙΚΗ ΈΚΘΕΣΗ

Η απόφαση αριθ. 276/1999/EΚ του Ευρωπαϊκού Κοινοβουλίου και του Συμβουλίου της 25ης Ιανουαρίου 1999 (η οποία στο εξής καλείται "Η απόφαση"), με την οποία είχε υιοθετηθεί το πολυετές κοινοτικό πρόγραμμα δράσης για την προώθηση της ασφαλέστερης χρήσης του Ίντερνετ μέσω της καταπολέμησης του παράνομου και βλαβερού περιεχομένου στα παγκόσμια δίκτυα (το οποίο καλείται στο εξής το "πρόγραμμα δράσης") ενέκρινε την εφαρμογή του για χρονική περίοδο τεσσάρων ετών.

Σύμφωνα με το άρθρο 6 παράγραφος (4) της απόφασης, η Επιτροπή υπέβαλε στο Ευρωπαϊκό Κοινοβούλιο, το Συμβούλιο, την Οικονομική και Κοινωνική Επιτροπή και την Επιτροπή των Περιφερειών έκθεση αξιολόγησης σχετικά με τα αποτελέσματα που επιτεύχθηκαν κατά την υλοποίηση των γραμμών δράσης του παραρτήματος I της απόφασης.

Tα πορίσματα της αξιολόγησης αποτέλεσαν μέρος του βασικού υλικού τεκμηρίωσης για το εργαστήριο που πραγματοποιήθηκε όσον αφορά την ασφαλέστερη χρήση των νέων τεχνολογιών επιγραμμικής σύνδεσης, στο πλαίσιο του οποίου εξέχοντες εμπειρογνώμονες στον τομέα αυτό εξέτασαν την πιθανή μελλοντική πορεία εξέλιξης των ζητημάτων που αποτελούν αντικείμενο του προγράμματος δράσης και υπέβαλαν σχετικές συστάσεις στην Επιτροπή.

Tα συμπεράσματα της έκθεσης αξιολόγησης και του εργαστηρίου μπορεί να συνοψιστούν ως εξής:

* Οι νέες μορφές τεχνολογίας σε επιγραμμική σύνδεση, οι νέοι χρήστες και τα νέα πρότυπα χρήσης προκαλούν νέους κινδύνους και οξύνουν τους υφιστάμενους κινδύνους διανοίγοντας ταυτόχρονα πληθώρα νέων ευκαιριών.

* Είναι πασιφανές ότι υπάρχει ανάγκη συντονισμού των ενεργειών στο πλαίσιο του θεματικού χώρου της ασφαλέστερης χρήσης του Ίντερνετ (Internet), τόσο σε εθνική, όσο και σε ευρωπαϊκή κλίμακα. Πρέπει να υπάρξει αποκέντρωση σε μεγάλο βαθμό, με τη χρήση των δικτύων που διαθέτουν τα εθνικά κομβικά σημεία. Πρέπει επίσης να ενθαρρυνθεί η ανάμιξη όλων των συναφών πρωταγωνιστικών παραγόντων και ιδίως μεγάλου αριθμού φορέων παροχής περιεχομένου στους ποικιλόμορφους τομείς. Η Επιτροπή επιφορτίζεται με το καθήκον να διαδραματίσει το ρόλο του παράγοντα διευκόλυνσης και συνδρομής στην πανευρωπαϊκή και παγκόσμια συνεργασία. Πρέπει επίσης να διευρυνθεί η συνεργασία μεταξύ της Κοινότητας και των υποψήφιων για προσχώρηση χωρών.

* Περισσότερος χρόνος απαιτείται για τις δράσεις οι οποίες θα τεθούν σε εφαρμογή με σκοπό την ενίσχυση της διαδικτύωσης, την επίτευξη των στόχων του προγράμματος δράσης και τον συνυπολογισμό των νέων μορφών τεχνολογίας επιγραμμικής σύνδεσης.

Η ισχύς του προγράμματος δράσης θα πρέπει ως εκ τούτου να επεκταθεί για περαιτέρω χρονικό διάστημα δύο ετών (το οποίο στο εξής καλείται η "δεύτερη φάση"). Τόσο το πεδίο εφαρμογής του, όσο και η υλοποίησή του θα πρέπει να προσαρμοσθούν, για να ληφθούν υπόψη τα διδάγματα που έχουν αντληθεί και οι νέες μορφές τεχνολογίας.

Αναγκαιότητα συντονισμού σε ευρωπαϊκή κλίμακα

Αντανάκλαση της ανάγκης αυτής είναι ορισμένα μέτρα:

Ανάμιξη των εταίρων

Προώθηση της περισσότερο δραστήριας ανάμιξης της βιομηχανίας δημιουργίας περιεχομένου και των μέσων, διεύρυνση της συνεργασίας με τους οργανισμούς που έχουν κρατική υποστήριξη, οι οποίοι ασκούν δραστηριότητες στον θεματικό τομέα.

Διάρθρωση του έργου

Επίτευξη προόδου στην πορεία για τη δημιουργία ολοκληρωμένων δικτύων που θα διαθέτουν ενσωματωμένους μηχανισμούς συνειδητοποίησης και διάδοσης και κεντρικά σημεία προσπέλασης, τα οποία θα συνδυάζονται με τα εθνικά κομβικά σημεία που συναπαρτίζουν το βήμα για την ασφαλέστερη χρήση του Ίντερνετ, που παραμένει συνδεδεμένο με τη διεθνή στρογγυλή τράπεζα.

Διάρθρωση του προγράμματος

Σύναψη στενότερων δεσμών μεταξύ των γραμμών δράσης, π.χ μεταξύ των ανοικτών γραμμών επικοινωνίας και των δραστηριοτήτων συνειδητοποίησης, διαβάθμισης και αυτορρύθμισης.

Κάλυψη θεματικών αντικειμένων

Η επικέντρωση των ενεργειών στα θέματα της προστασίας των παιδιών θα επεκταθεί, για να συμπεριληφθούν και άλλες μορφές με παράνομο και βλαβερό περιεχόμενο (ο ρατσισμός, η βία κ.λπ.), αλλά και τα θέματα της συνειδητοποίησης των θεμάτων της προστασίας των πολιτών, της προστασίας των δεδομένων /της ιδιωτικής ζωής και της ασφάλειας των δικτύων και των δεδομένων.

Κάλυψη της τεχνολογίας

Η εστίαση των ενεργειών του προγράμματος δράσης θα διευρυνθεί, για να συμπεριληφθούν οι μορφές επικοινωνίας κινητής μορφής και ευρέος φάσματος (ιδίως με τη χρήση βίντεο), οι χώροι συνομιλίας και οι υπηρεσίες διαβίβασης μηνυμάτων στο Ίντερνετ, τα παιχνίδια σε επιγραμμική σύνδεση κ.λπ. Ο τίτλος της απόφασης θα τροποποιηθεί, ώστε να αντικατοπτρίζεται η αλλαγή αυτή.

Προσαρμογή του χρηματοδοτικού κονδυλίου και ενδεικτική κατανομή των δαπανών

Είναι αναγκαίο να αυξηθούν τα χρηματοδοτικά κονδύλια, ούτως ώστε να καλυφθούν οι δραστηριότητες που θα επεκταθούν σε χρονικό διάστημα άλλων δύο ετών. Πρέπει να προσαρμοσθεί η ενδεικτική κατανομή των δαπανών μεταξύ των γραμμών δράσης, ούτως ώστε να αντικατοπτρίζεται ο αντίκτυπος για το κόστος που έχουν οι νέες προτεραιότητες και οι νέες μέθοδοι.

Γεωγραφική κάλυψη, προσαρμογή του πίνακα των χωρών που υποβάλουν αιτήσεις

Θα υπάρξει προοδευτική διεύρυνση της γεωγραφικής κάλυψης, για να συμπεριληφθούν οι χώρες που είναι υποψήφιες για προσχώρηση. Ο πίνακας των υποψήφιων χωρών που είναι σε θέση να συμμετάσχουν πρέπει να τροποποιηθεί, με την ένταξη της Μάλτας και της Τουρκίας οι οποίες έγιναν υποψήφιες χώρες, μετά την έγκριση της αρχικής απόφασης, Θα ενθαρρυνθεί η συνεργασία με τρίτες χώρες και διεθνείς οργανισμούς.

Λαμβάνοντας υπόψη τα στοιχεία που αναπτύχθηκαν προηγουμένως, η Επιτροπή προτείνει το Ευρωπαϊκό Κοινοβούλιο και το Συμβούλιο να εγκρίνουν την απόφαση με την οποία τροποποιείται η απόφαση αριθ. 276/1999/EΚ με την οποία είχε εγκριθεί το πολυετές κοινοτικό πρόγραμμα δράσης για την προώθηση της ασφαλέστερης χρήσης του Ίντερνετ μέσω της καταπολέμησης του παράνομου και βλαβερού περιεχομένου στα παγκόσμια δίκτυα.

2002/0071 (COD)

Πρόταση ΑΠΟΦΑΣΗΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ περί τροποποιήσεως της απόφασης αριθ. 276/1999/EΚ με την οποία είχε εγκριθεί το πολυετές κοινοτικό πρόγραμμα δράσης για την προώθηση της ασφαλέστερης χρήσης του Ίντερνετ μέσω της καταπολέμησης του παράνομου και βλαβερού περιεχομένου στα παγκόσμια δίκτυα

TΟ EΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ EΥΡΩΠΑΪΚΗΣ ΈΝΩΣΗΣ,

Έχοντας υπόψη:

Τη συνθήκη για την ίδρυση της Ευρωπαϊκής Κοινότητας και ιδίως το άρθρο 153 παράγραφος (2)

Την πρόταση της Επιτροπής [1],

[1] ΕΕ C , , σ. .

Τη γνώμη της Οικονομικής και Κοινωνικής Επιτροπής [2],

[2] ΕΕ C , , σ. .

Τη γνώμη της Επιτροπής των Περιφερειών [3],

[3] ΕΕ C , , σ. .

Ενεργώντας σύμφωνα με τη διαδικασία του άρθρου 251 της Συνθήκης [4],

[4] ΕΕ C , , σ. .

Εκτιμώντας τα εξής:

(1) Η απόφαση αριθ. 276/1999/EΚ [5] είχε εγκριθεί για χρονικό διάστημα τεσσάρων ετών.

[5] ΕΕ L 33, 6.2.1999, σ. 1.

(2) Όπως οριζόταν στο άρθρο 6 παράγραφος (4) της απόφασης 276/1999/EΚ, η Επιτροπή υπέβαλε στο Ευρωπαϊκό Κοινοβούλιο, το Συμβούλιο, την Οικονομική και Κοινωνική Επιτροπή και την Επιτροπή των Περιφερειών έκθεση αξιολόγησης [6] σχετικά με τα αποτελέσματα που επιτεύχθηκαν κατά την υλοποίηση των γραμμών δράσης του παραρτήματος I της απόφασης.

[6] COM (2001) 690, 23.11.2001

(3) Tα πορίσματα της αξιολόγησης αποτέλεσαν μέρος του βασικού υλικού τεκμηρίωσης για το εργαστήριο που πραγματοποιήθηκε με θέμα την ασφαλέστερη χρήση των νέων μορφών τεχνολογίας σε επιγραμμική σύνδεση, κατά τη διάρκεια του οποίου οι εξέχοντες εμπειρογνώμονες στον τομέα αυτό εξέτασαν την πιθανή μελλοντική πορεία εξέλιξης των ζητημάτων που αποτελούσαν αντικείμενο του προγράμματος δράσης, σύμφωνα με όσα καθορίζονταν στην απόφαση αριθ. 276/1999/EΚ (το οποίο καλείται στο εξής το "πρόγραμμα δράσης") και υπέβαλαν συστάσεις στην Επιτροπή.

(4) Οι νέες μορφές τεχνολογίας, οι νέοι χρήστες αλλά και τα νέα πρότυπα χρήσης εγκυμονούν νέους και οξύνουν τους υφιστάμενους κινδύνους, διανοίγοντας πληθώρα νέων ευκαιριών.

(5) Είναι πασιφανής η ανάγκη συντονισμού των ενεργειών, τόσο σε εθνική, όσο και σε πανευρωπαϊκή κλίμακα, στο πλαίσιο του θεματικού πεδίου ενεργειών για την ασφαλέστερη χρήση του Ίντερνετ (Internet). Πρέπει να επικρατήσει μεγάλος βαθμός αποκέντρωσης, με τη χρήση των δικτύων των εθνικών κομβικών σημείων. Πρέπει να ενθαρρυνθεί η ανάμιξη όλων των ενεχόμενων πρωταγωνιστικών παραγόντων και ιδίως μεγάλου αριθμού φορέων παροχής περιεχομένου από τους διάφορους τομείς. Η Επιτροπή επιφορτίζεται με το καθήκον να διαδραματίσει το ρόλο του πρωταγωνιστικού φορέα διευκόλυνσης των ενεργειών και συνδρομής στην πανευρωπαϊκή και παγκόσμια συνεργασία. Πρέπει να διευρυνθεί η συνεργασία μεταξύ της Κοινότητας και των υποψήφιων χωρών.

(6) Απαιτείται περισσότερος χρόνος για τις δράσεις που θα εφαρμοσθούν με σκοπό τη διεύρυνση της διαδικτύωσης, την επίτευξη των στόχων του προγράμματος δράσης και τον συνυπολογισμό των νέων μορφών τεχνολογίας επιγραμμικής σύνδεσης.

(7) Κατά συνέπεια, πρέπει να τροποποιηθεί το χρηματοδοτικό πλαίσιο που αποτελεί βασικό σημείο αναφοράς για την αρμόδια επί του προϋπολογισμού αρχή κατά τη διάρκεια της ετήσιας διαδικασίας κατάρτισης του προϋπολογισμού.

(8) Η Επιτροπή επιφορτίζεται με την υποχρέωση να υποβάλει τη δεύτερη έκθεση για τα πορίσματα που προέκυψαν κατά την υλοποίηση των γραμμών δράσης, έπειτα από την παρέλευση μίας τετραετίας και να υποβάλει την τελική έκθεση, στο τέλος του προγράμματος δράσης.

(9) Ο πίνακας των υποψήφιων χωρών που είναι σε θέση να συμμετάσχουν πρέπει να τροποποιηθεί, με την ένταξη της Μάλτας και της Τουρκίας.

(10) Η εφαρμογή του προγράμματος δράσης πρέπει να παραταθεί επί χρονικό διάστημα άλλης μίας διετίας, η οποία οφείλει να εκλαμβάνεται ως η δεύτερη φάση. Για να ληφθούν συγκεκριμένα μέτρα για τη δεύτερη φάση, πρέπει να τροποποιηθούν οι υφιστάμενες γραμμές δράσης, λαμβάνοντας υπόψη τους την πείρα και τα πορίσματα της έκθεσης αξιολόγησης.

(11) Κατά συνέπεια, είναι αναγκαία η τροποποίηση της απόφασης 276/1999/EΚ,

ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η απόφαση αριθ. 276/1999/EΚ τροποποιείται ως εξής:

(1) Ο τίτλος αντικαθίσταται από το εξής χωρίο:

"Απόφαση 276/1999/EΚ του Ευρωπαϊκού Κοινοβουλίου και του Συμβουλίου της 25ης Ιανουαρίου 1999 με την οποία εγκρίνεται το πολυετές κοινοτικό πρόγραμμα δράσης για την προώθηση της ασφαλέστερης χρήσης του Ίντερνετ και των νέων μορφών τεχνολογίας επιγραμμικής σύνδεσης μέσω της καταπολέμησης του παράνομου και βλαβερού περιεχομένου (eSafe)"

(2) Το άρθρο 1 παράγραφος (2) αντικαθίσταται από το εξής χωρίο:

"Tο πρόγραμμα δράσης καλύπτει χρονική περίοδο έξι ετών από την πρώτη Ιανουαρίου 1η Ιανουαρίου 1999 έως τις 31 Δεκεμβρίου 2004."

(3) Το άρθρο 1 παράγραφος (3) πρώτη υποπαράγραφος αντικαθίσταται από το εξής χωρίο:

"Tο δημοσιονομικό πλαίσιο για την εφαρμογή του προγράμματος δράσης για το χρονικό διάστημα από την 1η Ιανουαρίου 1999 έως τις 31 Δεκεμβρίου 2004 καθορίζεται σε 38.3 εκατ. ευρώ."

(4) Το άρθρο 6 παράγραφος (4) αντικαθίσταται από το εξής χωρίο:

"Στο τέλος της διετίας, στο τέλος της τετραετίας και κατά τη λήξη του προγράμματος δράσης, η Επιτροπή καταρτίζει έκθεση αξιολόγησης σχετικά με τα αποτελέσματα που επιτεύχθηκαν κατά την υλοποίηση του προγράμματος δράσης για το οποίο γίνεται λόγος στο άρθρο 2 και την υποβάλλει στο Ευρωπαϊκό Κοινοβούλιο, το Συμβούλιο, την Οικονομική και Κοινωνική Επιτροπή και την Επιτροπή των Περιφερειών αφού την εξετάσει η επιτροπή που αναφέρεται στο άρθρο 5. Η Επιτροπή μπορεί να υποβάλει, με βάση τα αποτελέσματα αυτά προτάσεις για την αναπροσαρμογή του προσανατολισμού προγράμματος δράσης."

(5) Το άρθρο 7 παράγραφος (2) αντικαθίσταται από το εξής χωρίο:

"2. Η συμμετοχή στο πρόγραμμα δράσης θα είναι ανοικτή στις υποψήφιες χώρες υπό τους εξής όρους:

(α) // Στις χώρες της Κεντρικής και της Ανατολικής Ευρώπης (ΧΚΑΕ), βάσει των όρων που καθορίζονται στις συμφωνίες σύνδεσης με την Ευρώπη στα πρόσθετα πρωτόκολλά τους και στις αποφάσεις των αντίστοιχων συμβουλίων σύνδεσης;

(β) // Στην Κύπρο, τη Mάλτα και την Tουρκία, σύμφωνα με τους όρους των διμερών συμφωνιών, οι οποίες πρόκειται να συναφθούν."

(6) Το παράρτημα I τροποποιείται όπως καθορίζεται στο παράρτημα I της παρούσας απόφασης.

(7) Το παράρτημα II αντικαθίσταται από το κείμενο του παραρτήματος II της παρούσας απόφασης.

Άρθρο 2

Η παρούσα απόφαση απευθύνεται στα κράτη μέλη.

Έγινε στις Βρυξέλλες,

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

ΠAΡΑΡΤΗΜΑ I

Το παράρτημα I της απόφασης 276/1999/EΚ τροποποιείται ως εξής:

(1) Στον τίτλο που επιγράφεται γραμμές δράσεις προστίθεται η ακόλουθη τρίτη υποπαράγραφος:

"Έπειτα από την αρχική φάση η οποία καλύπτει τη χρονική περίοδο από την 1η Ιανουαρίου 1999 - 31 Δεκεμβρίου 2002, θα οργανωθεί η δεύτερη φάση κατά τη χρονική περίοδο από την 1η Ιανουαρίου 2003 - 31 Δεκεμβρίου 2004. Η φάση αυτή θα στηριχθεί στα επιτεύγματα της αρχικής φάσης, προβαίνοντας ταυτόχρονα στις απαιτούμενες προσαρμογές για να ληφθούν υπόψη οι εμπειρίες που έχουν αποκτηθεί και ο αντίκτυπος των νέων μορφών τεχνολογίας και ιδίως:

i. // Η κάλυψη της ασφαλέστερης χρήσης θα επεκταθεί στις νέες μορφές τεχνολογίας επιγραμμικής σύνδεσης, συμπεριλαμβανομένων των μορφών περιεχομένου κινητής μορφής και ευρέος φάσματος, των παιχνιδιών σε επιγραμμική σύνδεση, της μεταβίβασης φακέλων σε ομότιμη βάση, των μηνυμάτων κειμένου και διευρυμένης μορφής και όλων των μορφών επικοινωνίας σε πραγματικό χρόνο, όπως οι χώροι συνομιλίας και στιγμιαία μηνύματα

ii. // Θα ληφθούν μέτρα για να εξασφαλισθεί η κάλυψη των θεματικών τομέων με παράνομο και βλαβερό περιεχόμενο και οι στάσεις συμπεριφοράς που προκαλούν ανησυχία, συμπεριλαμβανομένων των εκδηλώσεων ρατσισμού και βίας

iii. // Θα ενθαρρυνθεί περισσότερη ενεργός ανάμιξη της βιομηχανίας δημιουργίας περιεχομένου και μαζικών μέσων και θα διευρυνθεί η συνεργασία με οργανισμούς που έχουν κυβερνητική υποστήριξη, οι οποίοι ασκούν δραστηριότητες στον τομέα αυτό

iv. // Θα ενθαρρυνθεί η διαδικτύωση μεταξύ όσον συμμετέχουν στις διάφορες γραμμές δράσεις του έργου και ιδίως στους τομείς των ανοικτών γραμμών επικοινωνίας, της διαβάθμισης του περιεχομένου, της αυτορρύθμισης και της ενίσχυσης του βαθμού συνειδητοποίησης

v. // Θα γίνουν συγκεκριμένα βήματα στις σχέσεις με τις υποψήφιες για προσχώρηση χώρες στις συνεχιζόμενες δραστηριότητες και θα καταβληθεί μέριμνα για τον επιμερισμό των εμπειριών και της τεχνογνωσίας, αλλά και για την αύξηση των δεσμών και την τόνωση της συνεργασίας σε παρόμοιες δραστηριότητες με τρίτες χώρες και διεθνείς οργανισμούς."

(2) Στην παράγραφο 1.1 προστίθεται η εξής έκτη υποπαράγραφος:

"Κατά τη διάρκεια της δεύτερης φάσης θα παρέχονται περαιτέρω συμβουλές και βοήθεια, για να εξασφαλίζεται η συνεργασία σε κοινοτικό επίπεδο με τη διαδικτύωση των κατάλληλων υποδομών στα κράτη μέλη και με τη συστηματική επανεξέταση και υποβολή εκθέσεων για τα συναφή νομικά και κανονιστικά ζητήματα, για να υποβοηθείται η ανάπτυξη συγκρίσιμων μεθοδολογιών αξιολόγησης για το δίκτυο αυτορρύθμισης, να παρέχεται υποστήριξη για την προσαρμογή των πρακτικών αυτορρύθμισης στις νέες τεχνολογίες με την παροχή πληροφοριών σε συστηματική βάση για τις αντίστοιχες εξελίξεις της τεχνολογίας αυτής και τον τρόπο χρήσης τους, και για να παρέχεται έμπρακτη υποστήριξη στις υποψήφιες χώρες οι οποίες επιθυμούν να συγκροτήσουν οργανισμούς αυτορρύθμισης και για τη διεύρυνση των δεσμών με τα εξωευρωπαϊκά όργανα αυτορρύθμισης."

(3) Στην παράγραφο 1.2 προστίθεται η ακόλουθη τέταρτη υποπαράγραφος:

"Κατά τη διάρκεια της δεύτερης φάσης παρέχονται περαιτέρω συμβουλές και υποστήριξη για την εξασφάλιση της συνεργασίας σε κοινοτικό επίπεδο με τη διαδικτύωση των κατάλληλων υποδομών στο πλαίσιο των κρατών μελών και με τη συστηματική επανεξέταση και επισήμανση των συναφών νομικών και κανονιστικών προβλημάτων, ούτως ώστε να υποβοηθείται η προσαρμογή των πρακτικών αυτορρύθμισης στις νέες μορφές τεχνολογίας με την παροχή πληροφοριών σε συστηματική βάση για τις συναφείς εξελίξεις στις προαναφερθείσες μορφές τεχνολογίας και για τον τρόπο χρήσης τους, να παρέχεται έμπρακτη υποστήριξη στις υποψήφιες χώρες οι οποίες επιθυμούν να συγκροτήσουν όργανα αυτορρύθμισης και να διευρυνθούν οι δεσμοί με όργανα αυτορρύθμισης εκτός των ορίων της Ευρώπης."

(4) Στην παράγραφο 2.1 προστίθεται η ακόλουθη έβδομη υποπαράγραφος:

"Κατά τη διάρκεια της δεύτερης φάσης οι ενέργειες θα επικεντρωθούν στη συγκριτική αξιολόγηση των εργασιών διύλισης λογισμικού και προσφερόμενων υπηρεσιών (ιδίως των επιδόσεων, της ικανότητας χρήσης, της καταλληλότητας για τις ευρωπαϊκές αγορές και των νέων μορφών ψηφιακού περιεχομένου). Η παροχή υποστήριξης για την ανάπτυξη της τεχνολογίας διύλισης θα συνεχιστεί στο πλαίσιο του κοινοτικού προγράμματος έρευνας σε στενή συνεργασία με τις συναφής δραστηριότητες διύλισης που αναλαμβάνονται βάσει του προγράμματος δράσης."

(5) Στην παράγραφο 2.2 προστίθεται η ακόλουθη τρίτη υποπαράγραφος:

"Κατά τη διάρκεια της δεύτερης φάσης θα παρέχεται υποστήριξη για τη σύζευξη των πρωτοβουλιών των ενδιαφερόμενων βιομηχανικών κλάδων και πλευρών, όπως οι φορείς παροχής περιεχομένου, οι οργανισμοί κανονιστικής και αυτορρυθμιζόμενης διευθέτησης, οι οργανώσεις λογισμικού και διαβάθμισης Ίντερνετ και οι ενώσεις των καταναλωτών, για την προώθηση των όρων που είναι ευνοϊκοί για την ανάπτυξη και εφαρμογή των συστημάτων διαβάθμισης, τα οποία είναι εύκολο να γίνουν κατανοητά και να χρησιμοποιηθούν για τους φορείς παροχής περιεχομένου και τους καταναλωτές, τα οποία θέτουν στη διάθεση των ευρωπαϊων γονέων και του εκπαιδευτικού προσωπικού τις απαιτούμενες πληροφορίες για να λαμβάνουν τις αποφάσεις τους με βάση τις πολιτιστικές και γλωσσικές τους αξίες και τα οποία λαμβάνουν υπόψη τους τη σύγκλιση των τηλεπικοινωνιών, των οπτικοακουστικών μέσων και της τεχνολογίας των πληροφοριών."

(6) Η παράγραφος 3.2 τροποποιείται ως εξής:

(α) Η τέταρτη υποπαράγραφος αντικαθίσταται από το εξής χωρίο:

"Σκοπός της κοινοτικής υποστήριξης είναι η τόνωση των δράσεων συνειδητοποίησης πρωταρχικής σημασίας που έχουν ευρεία βάση και η μέριμνα για το συνολικό συντονισμό και την ανταλλαγή εμπειριών, ούτως ώστε να είναι δυνατόν να αντλούνται διδάγματα, σε συνεχή βάση, από τα αποτελέσματα της δράσης (για παράδειγμα με την προσαρμογή του υλικού που διανέμεται). Παρά το ότι η χρήση των υφιστάμενων δικτύων θα επιτρέψει την εξοικονόμηση κόστους, χρειάζονται πρόσθετοι πόροι χρηματοδότησης για τη δημιουργία του συναφούς περιεχομένου και τον επηρεασμό των ομάδων στις οποίες απευθύνονται συνειδητά".

(β) Προστίθεται η ακόλουθη πέμπτη υποπαράγραφος:

"Κατά τη διάρκεια της δεύτερης φάσης θα παρέχεται υποστήριξη για την ανταλλαγή των άριστων πρακτικών όσον αφορά τη διαπαιδαγώγηση στα νέα μέσα, μέσω του ευρωπαϊκού δικτύου τόνωσης της συνειδητοποίησης για την ασφαλέστερη χρήση του Ίντερνετ και των νέων μορφών τεχνολογίας επιγραμμικής σύνδεσης με τη βοήθεια

- του ενιαίου υπερεθνικού θεματοφύλακα (διαδικτυακής πύλης) των συναφών πληροφοριών και των πόρων συνειδητοποίησης

- των εφαρμοσμένων κοινωνιολογικών ερευνών με τη συμμετοχή όλων των ενδιαφερόμενων πλευρών (π.χ των εκπαιδευτικών, των επίσημων και εθελοντικών οργανώσεων προαγωγής της ευημερίας των παιδιών, των συλλόγων γονέων, της βιομηχανίας, των οργάνων επιβολής της τάξεως) όσον αφορά τη χρήση των νέων μορφών τεχνολογίας από τα παιδιά, για να εντοπισθούν τα εκπαιδευτικά και τεχνολογικά μέσα προστασίας τους από τις βλαβερές επιπτώσεις

Tο δίκτυο θα προσφέρει επίσης τεχνική υποστήριξη στις υποψήφιες χώρες οι οποίες επιθυμούν να εγκαινιάσουν δράσεις συνειδητοποίησης και να επεκτείνουν τους δεσμούς με τις δραστηριότητες συνειδητοποίησης εκτός της Ευρώπης."

(7) Στην παράγραφο 4.2 αντικαθίστανται η δεύτερη, η τρίτη και η τέταρτη υποπαράγραφος από το εξής χωρίο:

"Η Επιτροπή θα οργανώνει ως εκ τούτου σε συχνά διαστήματα σεμινάρια και εργαστήρια κατά τη διάρκεια των οποίων θα διερευνώνται οι διάφοροι τομείς που καλύπτει το πρόγραμμα δράσης ή ένας συνδυασμός των τομών αυτών. Η συμμετοχή πρέπει να επεκτείνεται στη βιομηχανία, τους χρήστες, τις ομάδες προστασίας των καταναλωτών και των δικαιωμάτων των πολιτών αλλά και στους κυβερνητικούς οργανισμούς οι οποίοι αναπτύσσουν δραστηριότητες στο χώρο της ρύθμισης βιομηχανικών θεμάτων και της επιβολής των ρυθμίσεων του νόμου, καθώς και στους εξέχοντες εμπειρογνώμονες και ερευνητές. Η Επιτροπή θα φροντίσει να εξασφαλισθεί η ευρεία συμμετοχή των χωρών του ΕΟΧ, τρίτων χωρών και διεθνών οργανισμών".

ΠAΡΑΡΤΗΜΑ II

ΕΝΔΕΙΚΤΙΚΗ ΚΑΤΑΝΟΜΗ ΤΩΝ ΔΑΠΑΝΩΝ

>ΘΕΣΗ ΠIΝΑΚΑ>

ΔΗΜΟΣΙΟΝΟΜΙΚΟ ΔΕΛΤΙΟ

Τομέας πολιτικής: Κοινωνία των πληροφοριών

Δραστηριότητα: Περιεχόμενο και υπηρεσίες της κοινωνίας των πληροφοριών

1. ΓΡΑΜΜΗ(-ΕΣ) ΤΟΥ ΠΡΟΫΠΟΛΟΓΙΣΜΟΥ + ΟΝΟΜΑΣΙΑ

B5-821- Δράση για την καταπολέμηση του παράνομου και βλαβερού περιεχομένου στο Ίντερνετ.

2. ΣΥΝΟΛΙΚΑ ΑΡΙΘΜΗΤΙΚΑ ΔΕΔΟΜΕΝΑ

2.1. Συνολικό κονδύλιο της δράσης (Μέρος B): 13,3 EUR εκατ. EUR σε ΠΑΥ

Σύμφωνα με την υποβαλλόμενη πρόταση, θα επεκταθεί η χρονική διάρκεια εφαρμογής του υφιστάμενου προγράμματος δράσης για την ασφαλέστερη χρήση του Ίντερνετ (25 εκατ. ευρώ επί μία τετραετία στο χρονικό διάστημα 1999- 2002) επί δύο έτη.

Ο προτεινόμενος προϋπολογισμός για τη δεύτερη φάση ανέρχεται σε ποσό 13,3 εκατ. ευρώ μέσα σε μια διετία. Το ποσό αυτό βασίζεται στις τρέχουσες ετήσιες δαπάνες, προσαρμοζόμενες στη διαφορετική ζύγιση μεταξύ των δράσεων (σχετική αύξηση για τις δράσεις συνειδητοποίησης), για τις πρόσθετες δαπάνες παροχής τεχνικής υποστήριξης στις υποψήφιες χώρες και για το μεγαλύτερο κόστος που συνεπάγονται οι συναντήσεις/ταξίδια με τη σύναψη ευρύτερων διεθνών δεσμών. Αντιπροσωπεύει σταθερές δαπάνες σε πραγματικούς όρους, στις οποίες προβλέπεται ότι ο πληθωρισμός θα ανέλθει σε 2% ετησίως, με αποτέλεσμα οι ευρύτεροι στόχοι της δεύτερης φάσης να επιτευχθούν με οικονομίες κλίμακας (λιγότερα, μεγαλύτερα έργα) και με την αύξηση της αποδοτικότητας.

2.2. Περίοδος υλοποίησης:

Το 2003 έως και το 2004

2.3. Συνολική πολυετής εκτίμηση των δαπανών:

14.480 εκατ. EUR

α) Χρονοδιάγραμμα των πιστώσεων αναλήψεων υποχρεώσεων/των πιστώσεων πληρωμών (δημοσιονομική παρέμβαση) (πρβλ. σημείο 6.1.1)

εκατ. EUR (μέχρι τρίτου δεκαδικού)

>ΘΕΣΗ ΠIΝΑΚΑ>

* Δεν συμπεριλαμβάνονται οι προγραμματιζόμενες πληρωμές οι οποίες είναι απόρροια των ΠΑΥ που είχαν εγγραφεί στο υφιστάμενο πρόγραμμα δράσης 1999-2002.

β) Τεχνική και Διοικητική Συνδρομή (ΤΔΣ) και Δαπάνες Στήριξης (ΔΣ) (πρβλ. σημείο 6.1.2)

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

γ) Συνολικές δημοσιονομικές επιπτώσεις των ανθρώπινων πόρων και των άλλων δαπανών διοικητικής λειτουργίας (πρβλ. σημεία 7.2 και 7.3)

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

2.4. Συμβατότητα με τον δημοσιονομικό προγραμματισμό και με τις Δημοσιονομικές Προοπτικές

- Πρόταση συμβατή με τον ισχύοντα δημοσιονομικό προγραμματισμό.

| | Η πρόταση αυτή απαιτεί επαναπρογραμματισμό του αντίστοιχου τομέα των Δημοσιονομικών Προοπτικών.

| | συμπεριλαμβανόμενης, εφόσον συντρέχει περίπτωση, προσφυγής στις διατάξεις της Διοργανικής Συμφωνίας.

2.5. Δημοσιονομικές επιπτώσεις επί των εσόδων

- Ουδεμία δημοσιονομική επίπτωση (αφορά τεχνικές πτυχές της εφαρμογής ενός μέτρου)

Ή

| | Δημοσιονομική επίπτωση - Η επίδραση επί των εσόδων έχει ως εξής:

3. ΔΗΜΟΣΙΟΝΟΜΙΚΑ ΧΑΡΑΚΤΗΡΙΣΤΙΚΑ

>ΘΕΣΗ ΠIΝΑΚΑ>

4. ΝΟΜΙΚΗ ΒΑΣΗ

Άρθρο 153 της συνθήκης για την ίδρυση της Ευρωπαϊκής Κοινότητας

Με την προτεινόμενη απόφαση επεκτείνεται η χρονική περίοδος ισχύος της απόφασης αριθ. 276/1999/EΚ του Ευρωπαϊκού Κοινοβουλίου και του Συμβουλίου της 25ης Ιανουαρίου 1999 για ένα πολυετές κοινοτικό πρόγραμμα δράσης για την προώθηση της ασφαλέστερης χρήσης του Internet μέσω της καταπολέμησης του παράνομου και βλαβερού περιεχομένου στα παγκόσμια δίκτυα [7], και επέρχονται οι συνακόλουθες τροποποιήσεις.

[7] ΕΕ L 33, 6.2.1999, σ. 1.

5. ΠΕΡΙΓΡΑΦΗ ΚΑΙ ΑΙΤΙΟΛΟΓΗΣΗ

5.1. Αναγκαιότητα κοινοτικής παρέμβασης [8]

[8] Για περισσότερες πληροφορίες βλ. στην εκ των προτέρων αξιολόγηση.

5.1.1 Επιδιωκόμενοι στόχοι

Οι ευρύτεροι στόχοι του προγράμματος δράσης είναι η προώθηση της ασφαλέστερης χρήσης του Ίντερνετ και των νέων μορφών τεχνολογίας επιγραμμικής σύνδεσης με την καταπολέμηση του παράνομου και βλαβερού περιεχομένου, κατά τη διάρκεια της δεύτερης φάσης.

Οι ειδικότεροι στόχοι κατά τη διάρκεια της δεύτερης φάσης είναι:

(1) Να δοθεί στους χρήστες η δυνατότητα να καταγγέλλουν το παράνομο περιεχόμενο, με την ύπαρξη ενός διευρυμένου ευρωπαϊκού δικτύου ανοικτών γραμμών επικοινωνίας.

(2) Η προώθηση της αυτορρύθμισης και η εξασφάλιση της συνεργασίας σε κοινοτικό επίπεδο.

(3) Η παραχώρηση στους χρήστες των εξουσιών αποφυγής του βλαβερού περιεχομένου, με τη χρησιμοποίηση συστημάτων και υπηρεσιών διύλισης του περιεχομένου με εφαρμογή μεθόδων συγκριτικής αξιολόγησης και με την ενθάρρυνση πρακτικών διαβάθμισης του περιεχομένου φιλικών για τους χρήστες.

(4) Η ενίσχυση της συνειδητοποίησης για την ασφαλέστερη χρήση, με τη δημιουργία του εθνικού δικτύου δραστηριοτήτων συνειδητοποίησης.

5.1.2. Μέτρα σχετικά με την εκ των προτέρων (ex ante) αξιολόγηση

Η λεπτομερής αξιολόγηση που έγινε εκ των προτέρων καταρτίστηκε με βάση ορισμένους συνυπολογιζόμενους παράγοντες, στους οποίους συμπεριλαμβάνεται η ενδιάμεση αξιολόγηση του προγράμματος δράσης, τα πορίσματα στα οποία κατέληξε το εργαστήριο εμπειρογνωμόνων ανωτάτου επιπέδου και οι πληροφορίες που είναι διαθέσιμες στην Επιτροπή μέσω των επαφών της με τους βασικότερους πρωταγωνιστικούς παράγοντες και από γενικά διαθέσιμες πηγές πληροφοριών.

5.2. Σχεδιαζόμενες δράσεις και λεπτομέρειες υλοποίησης της δημοσιονομικής παρέμβασης

α) Παροχή στους χρήστες της δυνατότητας καταγγελίας του παράνομου περιεχομένου:

Περαιτέρω βελτίωση της λειτουργικής αποτελεσματικότητας του δικτύου, στενή συνεργασία με τις δράσεις συνειδητοποίησης για την ασφαλέστερη χρήση του Ίντερνετ, προσαρμογή των κατευθυντηρίων οδηγιών για τις άριστες πρακτικές στις νέες μορφές τεχνολογίας, ολοκλήρωση της κάλυψης του δικτύου στα κράτη μέλη, παροχή έμπρακτης βοήθειας στις υποψήφιες χώρες οι οποίες επιθυμούν να δημιουργήσουν ανοικτές γραμμές επικοινωνίας και επέκταση των δεσμών με ανοικτές γραμμές επικοινωνίας εκτός της Ευρώπης.

β) Προώθηση της αυτορρύθμισης:

Κατοχύρωση της συνεργασίας σε κοινοτικό επίπεδο με τη διαδικτύωση των κατάλληλων υποδομών στο πλαίσιο των κρατών μελών και με τη συστηματική επανεξέταση και υποβολή εκθέσεων για συναφή νομικά και κανονιστικά ζητήματα, παροχή σε συστηματική βάση πληροφοριών για τις συναφείς εξελίξεις στις αντίστοιχες μορφές τεχνολογίας και για τον τρόπο χρήσης τους, παροχή τεχνικής υποστήριξης στις υποψήφιες χώρες οι οποίες επιθυμούν να συγκροτήσουν οργανισμούς αυτορρύθμισης και να επεκτείνουν τους δεσμούς με τους οργανισμούς αυτορρύθμισης εκτός των ορίων της Ευρώπης.

γ) Παραχώρηση στους χρήστες των εξουσιών αποφυγής του βλαβερού περιεχομένου:

Εστίαση των ενεργειών στη συγκριτική αξιολόγηση του λογισμικού και των υπηρεσιών διύλισης περιεχομένου (επιδόσεις, ικανότητα χρήσης, καταλληλότητα για τις ευρωπαϊκές αγορές και νέες μορφές ψηφιακού περιεχομένου). Η παροχή υποστήριξης για την ανάπτυξη της τεχνολογίας διύλισης του περιεχομένου θα συνεχιστεί στο πλαίσιο του κοινοτικού προγράμματος ερευνών σε στενή συνεργασία με τις δραστηριότητες που σχετίζονται με τη διύλιση στο πλαίσιο του προγράμματος δράσης.

δ) Ενθάρρυνση μορφών περιεχομένου φιλικών για τους χρήστες:

Συγκερασμός των ενεργειών της βιομηχανίας και των ενδιαφερόμενων πλευρών, όπως οι φορείς παροχής περιεχομένου, οι ρυθμιστικοί και αυτορρυθμιστικοί οργανισμοί, οι οργανώσεις διαβάθμισης του λογισμικού και του Ίντερνετ και οι ενώσεις των καταναλωτών, για την προαγωγή των όρων που είναι ευνοϊκοί για την ανάπτυξη και εφαρμογή συστημάτων διαβάθμισης που είναι εύκολο να γίνουν κατανοητά και να χρησιμοποιηθούν από τους φορείς παροχής περιεχομένου και από τους καταναλωτές, αλλά και τα οποία προσφέρουν στους ευρωπαίους γονείς και το διδακτικό προσωπικό τις απαιτούμενες πληροφορίες για να λαμβάνουν τις αποφάσεις τους με βάση τις πολιτιστικές και γλωσσικές αξίες και στα οποία λαμβάνεται υπόψη η σύγκλιση των τηλεπικοινωνιών, των οπτικοακουστικών μέσων και της τεχνολογίας των πληροφοριών.

ε) Ενίσχυση της συνειδητοποίησης για την ασφαλέστερη χρήση του Ίντερνετ:

Παροχή υποστήριξης για την ανταλλαγή των άριστων πρακτικών για την εκπαίδευση στα νέα μέσα με τη συγκρότηση του ευρωπαϊκού δικτύου, αποστολή του οποίου είναι η ενίσχυση της συνειδητοποίησης για την ασφαλέστερη χρήση του Ίντερνετ και των νέων μορφών τεχνολογίας σε επιγραμμική σύνδεση, με την υποστήριξη του ενιαίου υπερεθνικού θεματοφύλακα (διαδικτυακή πύλη) των πόρων πληροφόρησης και συνειδητοποίησης και με την προσφυγή σε εφαρμοσμένες κοινωνιολογικές έρευνες στις οποίες συμμετέχουν όλες οι ενδιαφερόμενες πλευρές (εκπαιδευτικοί, επίσημοι και εθελοντικοί οργανισμοί προαγωγής της ευημερίας των παιδιών, ενώσεις γονέων, βιομηχανία, όργανα επιβολής του νόμου) στη χρήση νέων μορφών τεχνολογίας από τα παιδιά, για να εντοπιστούν τα εκπαιδευτικά και τεχνολογικά μέσα που θα οδηγήσουν στην προστασία τους από τις βλαβερές επιπτώσεις. Το δίκτυο θα προσφέρει επίσης έμπρακτη υποστήριξη στις υποψήφιες χώρες οι οποίες επιθυμούν να εγκαινιάσουν δράσεις συνειδητοποίησης και να επεκτείνουν τους δεσμούς με τις δραστηριότητες συνειδητοποίησης εκτός των ορίων της Ευρώπης.

5.3. Μέθοδοι υλοποίησης

Με την υιοθετούμενη προσέγγιση θα διευρυνθεί η διαδικτύωση και ο επιμερισμός των στοιχείων μεταξύ όλων των παραγόντων που αναπτύσσουν δραστηριότητες στο θεματικό πεδίο, ενώ θα εμπεδωθούν και θα ενισχυθούν τα υφιστάμενα επιτεύγματα που έχουν προκύψει στο πλαίσιο του προγράμματος δράσης. Οι δράσεις θα λάβουν υπόψη τους τον παγκόσμιο χαρακτήρα του Ίντερνετ, φροντίζοντας για τη σύναψη δεσμών με τις υποψήφιες χώρες και τους βασικούς πρωταγωνιστικούς παράγοντες στις τρίτες χώρες.

Οι επιλεγόμενοι μηχανισμοί αποτελούνται από ένα μίγμα έργων επιμερισμένου κόστους, στο πλαίσιο των οποίων απαιτείται η συμμετοχή ευρέως φάσματος εταίρων και έργων που χρηματοδοτούνται σε ποσοστό 100%, συνήθως μέσω συμβάσεων παροχής υπηρεσιών για την εκτέλεση προκαθορισμένων καθηκόντων που προϋποθέτουν την ύπαρξη ειδικών προσόντων και την παροχή λογιστικής υποστήριξης.

Ένα σημαντικό σκέλος των δραστηριοτήτων διαδικτύωσης θα αποτελέσουν οι προσωπικές συναντήσεις, που είναι απαραίτητες και στο πλαίσιο της κοινωνίας των πληροφοριών. Οι ηλεκτρονικές μορφές επικοινωνίας θα χρησιμοποιηθούν για τη διατήρηση των επαφών και τη διανομή των πληροφοριών μεταξύ των συναντήσεων. Από την αρμόδια για τον προϋπολογισμό αρχή θα ζητηθεί να συμπεριλάβει τις παρατηρήσεις της, ούτως ώστε να επιβεβαιωθεί ότι οι διασκέψεις, τα σεμινάρια και οι συναντήσεις των εμπειρογνωμόνων, συμπεριλαμβανομένων εκείνων που θα οργανωθούν από την Επιτροπή και τα έξοδα των οποίων θα πληρωθούν από τον προϋπολογισμό του προγράμματος δράσης (δηλαδή, μη συμπεριλαμβανομένων των συναντήσεων της επιτροπής του προγράμματος) θα αντιμετωπισθούν ως λειτουργικές και όχι ως διοικητικές δαπάνες.

6. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

6.1 Συνολικές δημοσιονομικές επιπτώσεις στο Μέρος Β (για ολόκληρη την περίοδο προγραμματισμού)

6.1.1. Δημοσιονομική παρέμβαση

ΠΑΥ σε εκατ. EUR (μέχρι τρίτου δεκαδικού)

>ΘΕΣΗ ΠIΝΑΚΑ>

6.1.2. Τεχνική και Διοικητική Βοήθεια (ΤΔΒ), Δαπάνες Στήριξης (ΔΣ) και δαπάνες για τις Τεχνολογίες της Πληροφορίας (ΤΠ) (πιστώσεις αναλήψεων υποχρεώσεων)

>ΘΕΣΗ ΠIΝΑΚΑ>

6.2. Υπολογισμός του κόστους ανά σχεδιαζόμενο μέτρο στο Μέρος B για το έτος 2003

ΠΑΥ σε εκατ. EUR (μέχρι τρίτου δεκαδικού)

>ΘΕΣΗ ΠIΝΑΚΑ>

7. ΕΠΙΠΤΩΣΕΙΣ ΣΤΟ ΠΡΟΣΩΠΙΚΟ ΚΑΙ ΣΤΙΣ ΔΙΟΙΚΗΤΙΚΕΣ ΔΑΠΑΝΕΣ

7.1. Επιπτώσεις στους ανθρώπινους πόρους

>ΘΕΣΗ ΠIΝΑΚΑ>

Τα στοιχεία αυτά ενδέχεται να τροποποιηθούν στη συνέχεια έπειτα από την ακριβέστερη αξιολόγηση του επιπέδου των υφιστάμενων πόρων που απαιτούνται για την υλοποίηση των δράσεων που περιλαμβάνονται στην παρούσα ανακοίνωση.

7.2. Συνολικές δημοσιονομικές επιπτώσεις των ανθρώπινων πόρων

>ΘΕΣΗ ΠIΝΑΚΑ>

Τα ποσά αντιστοιχούν στις συνολικές δαπάνες για 12 μήνες.

7.3 Άλλες δαπάνες διοικητικής λειτουργίας που απορρέουν από τη δράση

>ΘΕΣΗ ΠIΝΑΚΑ>

Τα ποσά αντιστοιχούν στις συνολικές δαπάνες για 12 μήνες.

I. Ετήσιο σύνολο (7.2 + 7.3)

II. Διάρκεια της δράσης

III. Συνολικό κόστος της δράσης (I x II) // 590,500 EUR

2 έτη

1,181,000 EUR

8. ΕΠΑΚΟΛΟΥΘΑ ΜΕΤΡΑ ΚΑΙ ΑΞΙΟΛΟΓΗΣΗ

8.1. Επακόλουθα μέτρα

Στην αξιολόγηση που έγινε εκ των προτέρων για τα διάφορα επίπεδα των στόχων και των δραστηριοτήτων καθορίστηκε η δέσμη των δεικτών για τις επιδόσεις στο επίπεδο των προγραμμάτων και των έργων και θα συγκριθεί με τα βασικά στοιχεία που είχαν καθοριστεί πριν από την εγκαινίαση του προγράμματος.

8.2. Λεπτομέρειες πραγματοποίησης και περιοδικότητα της προβλεπόμενης αξιολόγησης

Η Επιτροπή θα υποβάλει σχετική έκθεση στο Ευρωπαϊκό Συμβούλιο και το Ευρωπαϊκό Κοινοβούλιο σχετικά με την πορεία προόδου στο τέλος του 2002 και στο τέλος του 2004. Κατά τη διάρκεια της δεύτερης φάσης θα εκπονηθούν δύο εκθέσεις αξιολόγησης, που θα συνταχθούν σε κάθε περίπτωση από το συγκεκριμένο ανάδοχο που θα επιλεγεί με βάση την ανοικτή προκήρυξη υποβολής προσφορών με εφαρμογή των κανόνων για τις δημόσιες προμήθειες, οι οποίες θα χρησιμοποιηθούν:

- για τους σκοπούς της λογοδοσίας, με επικέντρωση στην επίτευξη των στόχων της δράσης, τις επιπτώσεις της και την αποτελεσματικότητά της από τη σκοπιά του κόστους, στοχεύοντας σε ένα ακροατήριο με ευρεία, όχι εξειδικευμένη βάση το οποίο συγκροτείται από τα κυριότερα αντιπροσωπευτικά σώματα των βασικών πρωταγωνιστικών φορέων

- για να υποβοηθηθεί η προσαρμογή της δράσης στις νέες ανάγκες και όρους, περίπτωση στην οποία οι διαχειριστές της δράσης αποτελούν τους κύριους χρήστες

- να υποστηριχθεί η λήψη των μελλοντικών αποφάσεων για το σχεδιασμό και την υλοποίηση παρεμβάσεων παρόμοιας μορφής, όπως η ευρύτερη πρωτοβουλία για το περιεχόμενο του Ίντερνετ και τα νέα μαζικά μέσα επικοινωνίας επιγραμμικής σύνδεσης, που διαθέτει ευρύτατη βάση..

Οι εργασίες των αναδόχων εκπόνησης της αξιολόγησης θα βασιστούν στο έργο των νομικών και τεχνικών παρατηρητηρίων που προβλέπονται στη γραμμή δράσης 1.

9. ΜΕΤΡΑ ΓΙΑ ΤΗΝ ΚΑΤΑΠΟΛΕΜΗΣΗ ΤΗΣ ΑΠΑΤΗΣ

Οι δραστηριότητες που θα χρηματοδοτηθούν στο πλαίσιο του εν λόγω προγράμματος υπόκεινται στον έλεγχο και την εποπτεία των συναφών θεσμικών οργάνων, στα οποία συμπεριλαμβάνονται η OLAF και το Ελεγκτικό Συνέδριο, τόσο από τις Βρυξέλλες, όσο και επί τόπου. Οι λογαριασμοί και οι καταστάσεις δαπανών ενδέχεται να ελεγχθούν από έναν εξωτερικό ελεγκτή στον οποίο θα αναθέσει το καθήκον αυτό η Επιτροπή.